তিনি লিখেছেন, এটা ঠিক, শেখ হাসিনা সত্যি জাদু জানেন। টানা ৩৭ বছর নেতৃত্ব দিয়ে ধ্বংসপ্রায় একটি দলকে পরিণত করেছেন, দেশের সবচেয়ে সফল রাজনৈতিক দলে। শুধু দল নয়, দেশকেও নিয়ে গেছেন মর্যাদার অন্যরকম আসনে। কিন্তু শেখ হাসিনা যতই যাদু জানুন, ক্ষমতায় আসতে হলে, জনগণের ভোট লাগবে। সেটা নেতাকর্মীরা না বুঝলেও শেখ হাসিনা ঠিকই বোঝেন। তাই তিনি নেতাকর্মীদের আগামী নির্বাচনের চ্যালেঞ্জটা বুঝিয়ে দিয়েছেন, ‘নির্বাচনে জনগণ ভোট দেবে। ভোট চুরি, ভোট ডাকাতি করে কেউ জিততে পারবেন না। আওয়ামী লীগ এ বদনাম নেবে না।’ আগের দিনও অন্য এক অনুষ্ঠানে তিনি সুষ্পষ্টভাবে বলে দিয়েছেন, আওয়ামী লীগ মাগুরা, ঢাকা-১০ বা ১৫ ফেব্রুয়ারি মার্কা নির্বাচন করবে না। বিএনপি অংশ না নেওয়ায় ২০১৪ সালের ৫ জানুয়ারির প্রার্থীবিহীন, ভোটারবিহীন নির্বাচন আওয়ামী লীগের মতো ঐতিহ্যবাহী দলের সঙ্গে বেমানান। ৫ জানুয়ারির নির্বাচন নিয়ে দলের মধ্যেই অস্বস্তি আছে। তাই আগামী নির্বাচন নিয়ে অংশগ্রহণমূলক করার আকাঙ্ক্ষা রয়েছে সবার। শেখ হাসিনাও একাধিকবার এ কথা বলেছেন। তার মানে শেখ হাসিনার আশায় বসে থেকে লাভ নেই। সবাইকে জনগণের দোরগোড়ায় যেতে হবে, নিজ নিজ যোগ্যতায় জিতে আসতে হবে।